[ΑΠΟΣΠΑΣΜΑ]

Πρακτικό Συνεδρίασης του Διοικητικού Συμβουλίου της εταιρείας

**«Ε. ΠΑΪΡΗΣ Ανώνυμος Βιομηχανική και Εμπορική Εταιρεία Πλαστικών»**

**και αριθ. Γ.Ε.ΜΗ. 121724607000**

**της 02ης Ιουλίου 2021**

Σήμερα, στις 2 Ιουλίου 2021, ημέρα Παρασκευή και ώρα 13:00 μ.μ., στα γραφεία της έδρας της εταιρείας με την επωνυμία «**Ε. ΠΑΪΡΗΣ Ανώνυμος Βιομηχανική και Εμπορική Εταιρεία Πλαστικών**» με αριθ. Γ.Ε.ΜΗ. 121724607000, που βρίσκονται στον Ασπρόπυργο Αττικής, θέση Γκορυτσά, Τ.Κ. 19300 (εφεξής η «**Εταιρεία**»), συνήλθαν τα μέλη του Διοικητικού Συμβουλίουσε συνεδρίαση αυτόκλητα και δη κατόπιν της σημερινής εκλογής τους από την Τακτική Γενική Συνέλευση, για να συζητήσουν και να λάβουν αποφάσεις επί των παρακάτω θεμάτων της ημερήσιας διάταξης:

**Ημερήσια Διάταξη**

**Θέμα 1ο: Συγκρότηση του Διοικητικού Συμβουλίου σε Σώμα.**

**Θέμα 2ο: Άσκηση δικαιωμάτων του Διοικητικού Συμβουλίου-Εκπροσώπηση.**

**Θέμα 3ο: Ορισμός νέας Επιτροπής Αποδοχών και Υποψηφιοτήτων.**

Στη συνεδρίαση παρέστησαν αυτοπροσώπως όλα τα μέλη του νεοεκλεγέντος Διοικητικού Συμβουλίου, και συγκριμένα οι κ.κ.:

1. **Ιωάννης Παΐρης του Εμμανουήλ,**
2. **Εμμανουήλ Παΐρης του Αναστασίου**,
3. **Δωρίς Παΐρη του Δημητρίου**,
4. **Δημήτριος Καπονικολός του Ανδρέα**, Ανεξάρτητο Μη Εκτελεστικό Μέλος,
5. **Παναγιώτης Ζωγράφος, του Δημητρίου,** Ανεξάρτητο Μη Εκτελεστικό Μέλος,
6. **Γεώργιος Γιαμάλογλου του Γρηγορίου**.

Διαπιστώνεται απαρτία, αφού παρίσταται το σύνολο των μελών του νέου εξαμελούς Διοικητικού Συμβουλίου. Επομένως, το Διοικητικό Συμβούλιο νομίμως συνεδριάζει και αρχίζει τη συζήτηση επί των θεμάτων της Ημερησίας Διάταξης, επιθυμώντας τη λήψη αποφάσεων επί αυτών, υποδεικνύοντας ως προσωρινό Πρόεδρο τον κ. Ιωάννη Παΐρη.

**Θέμα 1ο: Συγκρότηση του Διοικητικού Συμβουλίου σε Σώμα.**

Τον λόγο λαβών ο κ. Ιωάννης Παΐρης καλωσόρισε το νέο εξαμελές Διοικητικό Συμβούλιο, με τετραετή θητεία, μέχρι τις 02.07.2025, δυνάμενη να παραταθεί αυτόματα μέχρι τη λήξη της προθεσμίας, εντός της οποίας πρέπει να συνέλθει η αμέσως επόμενη Τακτική Γενική Συνέλευση του έτους 2025 και μέχρι τη λήψη της σχετικής απόφασης και πρότεινε τη συγκρότηση αυτού σε σώμα, σε συνέχεια της εκλογής του από την Τακτική Γενική Συνέλευση των μετόχων της Εταιρείας της 02ης.07.2021.

Μετά από διαλογική συζήτηση και τη γενόμενη ψηφοφορία επί του παραπάνω, ομόφωνα και σύμφωνα με το νόμο και το Καταστατικό της Εταιρείας, το Διοικητικό Συμβούλιο συγκροτείται σε σώμα ως εξής:

|  |  |
| --- | --- |
| Πρόεδρος & Εκτελεστικό Μέλος | Ιωάννης Παΐρης του Εμμανουήλ και της Δωρίδος |
| Αντιπρόεδρος & Μη Εκτελεστικό Μέλος | Γιαμάλογλου Γεώργιος του Γρηγορίου |
| Εκτελεστικό Μέλος & Διευθύνων Σύμβουλος της Εταιρείας | Εμμανουήλ Παΐρης του Αναστασίου και της Παναγιώτας |
| Εκτελεστικό Μέλος | Παΐρη Δωρίς του Δημητρίου και της Σταματίνας |
| Ανεξάρτητο Μη Εκτελεστικό Μέλος | Δημήτριος Καπονικολός του Ανδρέα  |
| Ανεξάρτητο Μη Εκτελεστικό Μέλος | Παναγιώτης Ζωγράφος του Δημητρίου |

Ακόμη, το Διοικητικό Συμβούλιο ομόφωνα αποφάσισε, ενόψει της εφαρμογής του άρθρου 8 παρ. 2 Ν. 4706/2020, ως θα τεθεί σε ισχύ από τις 17.07.2021 και δεδομένου ότι Πρόεδρος του Διοικητικού Συμβουλίου ορίστηκε εκτελεστικό μέλος αυτού, τον ορισμό της Κας Δωρίδος Παΐρη, επίσης εκτελεστικού μέλους του Διοικητικού Συμβουλίου κατά τα ως άνω, ως αναπληρώτριας του Προέδρου, κ. Ιωάννη Παΐρη, στην περίπτωση απουσίας του ή κωλύματός του, ως προς τα εκτελεστικά του καθήκοντα.

**Θέμα 2ο: Άσκηση δικαιωμάτων του Διοικητικού Συμβουλίου-Εκπροσώπηση**

……………………………………………………………………………………..

**Θέμα 3ο: Ορισμός νέας Επιτροπής Αποδοχών και Υποψηφιοτήτων.**

Το Διοικητικό Συμβούλιο, ενόψει της συμμόρφωσης της Εταιρείας με το νέο πλαίσιο περί εταιρικής διακυβέρνησης και ιδίως τις διατάξεις των άρθρων 10 επ. Ν. 4706/2020, ομόφωνα αποφασίζει κατόπιν σχετικής πρότασης του Προέδρου του, όπως ορίσει νέα τριμελή Επιτροπή Αποδοχών και Υποψηφιοτήτων, στην οποία μία (1) επιτροπή αναθέτει, κατ’ άρθρο 10 παρ. 2 Ν. 4706/2020, τις αρμοδιότητες της επιτροπής αποδοχών και της επιτροπής υποψηφιοτήτων των άρθρων 11 και 12 Ν. 4706/2020, αντίστοιχα, με θητεία ίση με εκείνη του τρέχοντος Διοικητικού Συμβουλίου, ήτοι τετραετή, μέχρι τις 02.07.2025, δυνάμενη να παραταθεί αυτόματα μέχρι τη λήξη της προθεσμίας, εντός της οποίας πρέπει να συνέλθει η αμέσως επόμενη Τακτική Γενική Συνέλευση του έτους 2025 και μέχρι τη λήψη της σχετικής απόφασης, η οποία θα αποτελείται από δύο (2) ανεξάρτητα μη εκτελεστικά μέλη του Διοικητικού συμβουλίου, υπό την έννοια του άρθρου 9 παρ. 1 και 2 Ν. 4706/2020 και του ακόμη ισχύοντος άρθρου 4 Ν. 3016/2002 και ένα (1) μη εκτελεστικό μέλος του Διοικητικού Συμβουλίου.

Σε συνέχεια των παραπάνω και κατόπιν σχετικής εισήγησης του Προέδρου του, το Διοικητικό Συμβούλιο ομόφωνα αποφασίζει τον ορισμό των εξής μελών του Διοικητικού Συμβουλίου, ως μελών της νέας Επιτροπής Αποδοχών και Υποψηφιοτήτων, αφού έλεγξε ότι πληρούν τις προϋποθέσεις του Ν. 10 Ν. 4706/2020 και τα κριτήρια της Πολιτικής Καταλληλότητας:

1. Παναγιώτης Ζωγράφος του Δημητρίου (ανεξάρτητο μη εκτελεστικό μέλος),

2. Γεώργιος Γιαμάλογλου του Γρηγορίου (μη εκτελεστικό μέλος),

3. Δημήτριος Καπονικολός του Ανδρέα (ανεξάρτητο μη εκτελεστικό μέλος).

Ο πρόεδρος της Επιτροπής Αποδοχών και Υποψηφιοτήτων αποφασίζεται ομόφωνα από το Διοικητικό Συμβούλιο να ορισθεί από την ίδια την Επιτροπή κατά τη συγκρότησή της σε σώμα, μεταξύ των ανεξάρτητων μη εκτελεστικών μελών της.

Μη υπάρχοντος εταίρου θέματος προς συζήτηση λύνεται η συνεδρίαση και υπογράφεται το παρόν πρακτικό ως ακολούθως:

|  |  |
| --- | --- |
| **Ο ΠΡΟΕΔΡΟΣ Δ.Σ.** |  **ΤΑ ΜΕΛΗ** |

 Ιωάννης Ε. Παΐρης Δωρίς Δ. Παϊρη

 Εμμανουήλ Α. Παΐρης

 Δημήτριος Ανδρ. Καπονικολός

 Παναγιώτης Δημ. Ζωγράφος

 Γιαμάλογλου Γρηγ. Γεώργιος

***Ασπρόπυργος, 02/07/2021***

***Ακριβές αντίγραφο από το βιβλίο***

***Πρακτικών του Διοικητικού συμβουλίου της εταιρείας***

***‘Ε. ΠΑΪΡΗΣ Ανώνυμος Βιομηχανική και Εμπορική Εταιρεία Πλαστικών’***

**Ο ΠΡΟΕΔΡΟΣ ΤΟΥ ΔΣ**

**Ιωάννης Παΐρης**